Diari Oficial de la Generalitat Valenciana


Sumari del DOGV 3214, del 31-03-1998 (1998/1928)

Ordenança municipal sobre prevenció de la contaminació acústica (protecció contra sorolls i vibracions).
--------------------------------------------------------------------------------------------------------

### Dades del document

Número de DOGV
:   3214

Data del DOGV
:   31-03-1998

Secció del DOGV
:   V. ALTRES ANUNCIS - E) MEDI AMBIENT

Número del document
:   1998/1928


Organisme emissor
:   Ajuntament d'Utiel

Tipus de document
:   Anunci

Ordenança municipal sobre prevenció de la contaminació acústica (protecció contra sorolls i vibracions). [1998/C1928]
  
L'Ajuntament d'Utiel, en la sessió plenària del 30 de novembre de 1995, va acordar l'aprovació provisional de la següent:
  
Ordenança municipal sobre prevenció de la contaminació
  
acústica (protecció contra sorolls i vibracions)
  
Capítol primer. Àmbit d'aplicació
  
Article 1
  
Sense perjudici de l'aplicació de la normativa de l'estat, de la Generalitat Valenciana i de la resta de normes municipals, en les actuacions urbanístiques i en l'organització de tot tipus d'activitats i serveis, es tindran en compte els criteris establits en aquesta ordenança sobre sorolls i vibracions, amb el fi d'assolir una millor qualitat de vida dels ciutadans.
  
Aquestes actuacions es concreten principalment en:
  
1. La determinació de les condicions acústiques d'edificis i locals, en els procediments de concessió de llicències d'obra i obertura.
  
2. El control de l'emissió de sorolls dels vehicles.
  
3. La regulació d'activitats sorolloses en la via pública.
  
4. El comportament ciutadà en la convivència diària.
  
Capítol segon. Àmbits de protecció específica
  
Secció 2. Condicions acústiques en els edificis
  
Article 2
  
1. Tot projecte d'obra haurà de recollir les condicions acústiques que es determinen en la Norma Bàsica de l'Edificació-Condicions Acústiques (NBE-CA-1982), aprovada pel Reial Decret 2.115/1982, de 12 d'agost (aclarida per OM de 29.09.88), i disposicions anteriors que continuen en vigor com el Reial Decret 1.909/1981.
  
2. Sense perjudici d'això, s'exigirà que el funcionament de màquines i instal·lacions auxiliars i complementàries de l'edificació, tals com ascensors, equips de refrigeració, portes metàl·liques, etc., no transmeten a l'interior d'habitatges o locals habitats, nivells sonors o vibratoris superiors als nivells establits en els capítols III i IV d'aquesta ordenança.
  
Secció 2. Condicions d'instal·lació
  
 i obertura d'establiments
  
Subsecció primera. Establiments musicals
  
Article 3
  
1. Per a concedir llicència d'instal·lació i funcionament d'una activitat amb equip de música o que desenvolupe activitats musicals, a més de la documentació que legal o reglamentàriament s'exigisca en cada cas, serà necessari presentar un estudi realitzat per un tècnic competent i visat pel col·legi oficial corresponent, especificant els següents aspectes de la instal·lació:
  
a) Descripció de l'equip o activitat musical.
  
b) Ubicació i nombre d'altaveus i expressió de les mesures correctores.
  
c) Descripció dels elements d'aïllament acústic existents i previstos, detallant els valors dels corresponents aïllaments acústics per a cada una de les bandes de freqüència.
  
d) Càlcul justificatiu dels nivells d'aïllament descrits.
  
2. Realitzada la instal·lació, s'acreditarà l'execució de les mesures correctores previstes en el projecte mitjançant un certificat subscrit per un tècnic competent. Posteriorment, els serveis municipals en comprovaran l'efectivitat, duent a terme un mesurament del soroll en l'habitatge o habitatges afectats i en l'interior de l'establiment, amb l'assistència obligatòria d'un tècnic competent contractat pel titular de la instal·lació i a càrrec seu, reproduint en l'equip a inspeccionar un soroll amb el comandament del potenciòmetre de volum al màxim nivell, fixant el límit de so en l'interior del local en un màxim de 90 dB(A), de manera que no es produïsca una transmissió de so o vibracions a habitatges o locals habitats superior als límits establits en aquesta ordenança.
  
S'afegirà al soroll musical el produït per altres elements del local, com extractors, cambres frigorífiques, grups de pressió, etc. El nivell màxim resultant no superarà els límits fixats en el capítol III, havent de col·locar, en cas contrari, els elements que impedisquen superar aquests límits.
  
En l'acta de comprovació, que serà subscrita també per l'interessat, es faran constar els resultats dels mesuraments, especialment el límit màxim en l'interior del local, perquè no es transmeten als adjacents sorolls o vibracions superiors als autoritzats, amb col·locació d'un limitador en l'aparell de música, perquè en l'interior del local\*\*. En cas de discrepància entre els serveis municipals i el tècnic contractat pel titular de la instal·lació, es podrà, de comú acord, sotmetre la qüestió als serveis competents de la Generalitat Valenciana, i si passa altrament prevaldrà el mesurament efectuat per l'Ajuntament, sense perjudici de les accions que pot exercir l'interessat.
  
Article 4
  
Els locals amb nivell sonor musical interior igual o superior a 75 dB(A), desenvoluparan la seua activitat amb les portes i finestres tancades. A aquest efecte, s'exigirà la instal·lació de doble porta i aire condicionat.
  
Article 5
  
Les autoritzacions que, amb caràcter discrecional, s'atorguen per a l'actuació d'orquestres i altres espectacles musicals en terrasses o a l'aire lliure, estaran subjectes als següents condicionaments:
  
a) Caràcter temporal.
  
b) Limitació d'horari.
  
c) Renovació de l'autorització en el cas de registrar-se en habitatges o en locals contigus o pròxims, nivells sonors superiors als màxims consignats en l'autorització.
  
Subsecció segona. Altres activitats qualificades
  
Article 6
  
1. Per a concedir llicència d'instal·lació en sòl urbà d'ús dominant residencial d'una activitat compatible segons la normativa urbanística hauran de descriure's, mitjançant estudi tècnic, les mesures correctores previstes referents a aïllament acústic i vibratori.
  
Aquest estudi, que formarà part del projecte que es presente en compliment de la normativa d'aplicació, tindrà com a mínim els següents apartats:
  
a) Descripció del local, especificant els locals adjacents i la situació respecte dels habitatges.
  
b) Detall de les fonts sonores i vibratòries (si n'hi ha).
  
c) Nivells d'emissió acústica de les dites fonts a un metre de distància, amb especificació de les gammes de freqüència.
  
d) Descripció de les mesures correctores previstes i justificació tècnica de la seua efectivitat, amb els límits establits en aquesta ordenança.
  
2. Realitzada la instal·lació, s'acreditarà l'execució de les mesures correctores previstes en el projecte mitjançant un certificat subscrit per un tècnic competent. Posteriorment, els serveis municipal comprovaran la seua efectivitat duent a terme un mesurament del soroll en l'habitatge o habitatges afectats i a l'interior de l'establiment, amb l'assistència obligatòria d'un tècnic competent contractat pel titular de la instal·lació i a càrrec seu, de manera que no es produïsca una transmissió de so o vibracions a habitatges o locals habitats superior als límits establits en la present ordenança.
  
En l'acta de comprovació, que serà subscrita també per l'interessat, es faran constar els resultats dels mesuraments. En cas de discrepància entre els serveis municipals i el tècnic contractat pel titular de la instal·lació, es podrà, de comú acord, sotmetre la qüestió als serveis competents de la Generalitat Valenciana, i si passa altrament prevaldrà el mesurament efectuat per l'Ajuntament, sense perjudici de les accions que puga exercir l'interessat.
  
Subsecció tercera. Declaració de zona saturada
  
Article 7
  
1. Quan en una zona del municipi hi haja múltiples activitats que funcionen en el sentit definit en les dues subseccions anteriors, es podrà tramitar la declaració de zona saturada per efecte additiu, segons el procediment que s'estableix en aquesta subsecció.
  
2. En l'expedient que s'instruïsca s'inclourà:
  
a) Un estudi sonomètric on es justifique que el nivell sonor del conjunt de fonts difuses supera els màxims permesos en aquesta ordenança.
  
b) Un plànol on quedarà precisament i clarament delimitada la zona saturada.
  
c) Un informe on s'establisquen el tipus i les característiques dels establiments que, en conjunt, generen la saturació.
  
3. L'alcaldia, mitjançant un decret, declararà la zona saturada amb els següents efectes administratius:
  
a) La no-adequació de l'exercici de l'activitat en allò estrictament establit en la llicència d'obertura, cosa que serà igualment qualificada coma falta molt greu.
  
b) Durant el termini d'un any quedarà suspesa la concessió de noves llicències per a aquells tipus d'activitats que s'hagen considerat com origen de saturació.
  
Secció 3. Dels vehicles
  
Article 8
  
A l'efecte d'aquesta ordenança, tenen la consideració de vehicles tots els de tracció mecànica (automòbils, camions, autobusos, furgonetes, motocicletes, ciclomotors, etc.) el trànsit de les quals per la via pública estiga autoritzat pel Codi de Circulació.
  
Article 9
  
Els propietaris i, si s'escau, els conductors de vehicles de motor, hauran d'acomodar els motors i els escapaments de gasos a les prescripcions i límits establits sobre la matèria en les disposicions de caràcter general.
  
Article 10
  
Els conductors de vehicles de motor s'abstindran de fer ús dels seus dispositius acústics en tot el terme municipal durant les 24 hores del dia, excepte en les següents circumstàncies:
  
a) Per a evitar un possible accident.
  
b) Si, com a conseqüència de circumstàncies especialment greus, el conductor d'un vehicle no prioritari es veiera forçat, sense poder recórrer a cap altre mitjà, a efectuar un servei urgent, utilitzant per a això un avisador acústic en forma intermitent i connectant el llum d'emergència, si en té, o agitant un mocador o procediment semblant.
  
La prohibició establida en l'apartat anterior no comprendrà els vehicles amb caràcter prioritari com són els serveis de policia, extinció d'incendis, protecció civil i salvament, i d'assistència sanitària, pública o privada, que circulen en servei urgent.
  
Article 11
  
1. Es prohibeixen les acceleracions injustificades del motor dels vehicles que produïsquen sorolls molestos en la via pública.
  
2. L'escapament de gasos haurà d'estar dotat d'un dispositiu silenciador de les explosions del motor, de forma que, en cap cas, se sobrepasse el nivell de sorolls establit en la normativa vigent per a cada categoria de vehicles.
  
Article 12
  
Es prohibeix la circulació de vehicles de motor i ciclomotors en vies urbanes o interurbanes, és a dir, sempre, amb l'anomenat escapament lliure. Així mateix, es prohibeix la circulació dels vehicles de motor i ciclomotors amb el silenciador incomplet, inadequat o deteriorat o que porten tub ressonador.
  
Article 13
  
La circulació amb l'anomenat escapament lliure o incomplet podria comportar que els agents de la policia local procedisquen a la immobilització i posterior retirada de vehicles als depòsits municipals o al taller que designe en l'acte l'interessat, on romandrà fins que siguen reparades les mancances que la van motivar. Després de la recuperació es certificaran els nivells d'emissió sonora, d'acord amb els límits establits en la normativa vigent per a cada categoria de vehicles.
  
Tot això, amb independència de la instrucció del corresponent expedient sancionador i de l'exacció de la taxa per servei de cotxe grua segons l'ordenança fiscal d'aplicació.
  
Article 15
  
Si no es presenta el vehicle en el lloc i data fixats, es presumirà la conformitat del seu propietari amb la denúncia formulada, i s'incoarà el pertinent expedient sancionador.
  
Article 16
  
Si de la inspecció efectuada resulten nivells sonors superiors als màxims permesos, s'incoarà un expedient sancionador i, amb independència d'aquest, s'atorgarà un termini màxim de 10 dies perquè efectue la reparació del vehicle i es procedisca a la nova presentació.
  
No obstant això, si en el mesurament efectuat es registra un nivell d'emissió sonora superior en 5 o més dB(A) al màxim establit, es procedirà a la immediata immobilització del vehicle, sense perjudici d'autoritzar-ne el trasllat per a la reparació, de manera que aquesta es realitze sense posar en funcionament l'equip motor. Una vegada efectuada aquesta reparació, es realitzarà un nou control d'emissió.
  
Secció 4. De les activitats en la via pública
  
que produïsquen sorolls
  
Article 17
  
Es prohibeix, entre les 22.00 i les 08.00 hores, la realització d'obres, reparacions, instal·lacions o altres activitats, quan transmeten a l'interior d'habitatges o locals habitats nivells de soroll superiors a 30 dB(A).
  
Durant la resta de la jornada, els equips utilitzats no excediran a 5 metres de distància els 88 dB(A), per a la qual cosa s'adoptaran les mesures correctores que siguen procedents.
  
Article 18
  
Es prohibeixen les activitats de càrrega i descàrrega de mercaderies entre les 23 i les 08.00 hores, quan aquestes operacions superen els nivells de soroll establits en aquesta ordenança, sense perjudici de les limitacions contingudes en les normes específiques reguladores de l'activitat.
  
Article 19
  
No obstant el que s'ha dit en els dos articles anteriors, l'alcaldia podrà autoritzar, per raons tècniques o excepcionals de necessitat, urgència o seguretat degudament justificades, la realització de les activitats indicades que superen els límits sonors fixats, determinant les condicions de funcionament.
  
Article 20
  
El servei públic nocturn de neteja i recollida de residus sòlids adoptarà les mesures i precaucions que siguen necessàries per a reduir al mínim el nivell de pertorbació de la tranquil·litat ciutadana.
  
Secció 5. Del comportament ciutadà en la via pública i en la convivència diària
  
Article 21
  
La producció de sorolls en la via pública, en les zones de pública concurrència i a l'interior dels edificis, haurà de ser mantinguda dins dels límits que exigeixen la convivència ciutadana i el respecte als altres.
  
2. L'acció municipal tendirà especialment al control dels sorolls en hores de descans nocturn causats per:
  
a) El volum de la veu humana o l'activitat directa de les persones.
  
b) Animals domèstics.
  
c) Funcionament d'electrodomèstics i aparells o instruments musicals o acústics.
  
d) Explosions de petards i focs artificials.
  
e) Funcionament d'instal·lacions d'aire condicionat, ventilació o refrigeració.
  
f) Alarmes acústiques en establiments.
  
g) Instal·lacions mecàniques en general (màquines, motors, ordinadors, etc.).
  
Article 22
  
Es prohibeix qualsevol activitat pertorbadora del descans alié a l'interior dels habitatges, en especial des de les 22.00 hores fina a les 08.00 hores, quan transmeten a l'interior d'altres habitatges o locals habitats nivells de soroll superiors a 30 dB(A).
  
Article 23
  
Els posseïdors d'animals domèstics estan obligats a adoptar les mesures necessàries per a impedir que la tranquil·litat dels seus veïns resulte alterada pel comportament d'aquells sense que els seu nombre puga servir d'excusa.
  
Article 24
  
1. El funcionament dels electrodomèstics de qualsevol classe i dels aparells o instruments musicals o acústics a l'interior dels habitatges o locals s'haurà d'ajustar de forma que no es transmeta a altres habitatges o locals un volum sonor de nivells superior als establits en el capítol III.
  
2. Es prohibeix en la via pública i en les zones de pública concurrència l'exercici d'activitats musicals; l'emissió de missatges publicitaris i activitats anàlogues i la utilització d'aparells de ràdio, televisió o similars que produïsquen nivells de soroll molestos o pertorbadors per al descans i la tranquil·litat ciutadana.
  
No obstant això, en circumstàncies especials per raons d'interés degudament justificades, l'Alcaldia podrà autoritzar aquestes activitats.
  
Article 25
  
1. Amb independència de les autoritzacions exigibles en virtut de la legislació específica, serà necessària l'autorització de l'Alcaldia per a l'explosió o disparada de petards, traques i els altres articles de pirotècnia.
  
2. La sol·licitud de l'autorització assenyalada en el paràgraf anterior s'haurà de presentar en el registre general de l'Ajuntament, amb una antelació mínima de cinc dies abans de la realització i comprendrà la informació següent:
  
- Identitat, domicili i telèfon dels sol·licitant i pirotècnic responsable.
  
- Lloc, dia, hora i durada de la realització.
  
- Classe i quantitat de material que s'ha de fer explotar.
  
Article 26
  
Els equips de les instal·lacions d'aire condicionat, ventilació o refrigeració, com ventiladors, extractors, unitats condensadores i evaporadores, compressors, bombes, torres de refrigeració, frigorífics industrials i altres màquines o instal·lacions auxiliars, no transmetran a l'interior dels edificis nivells sonors o vibratoris superiors als límits establits en els capítols III i IV.
  
Article 27
  
Els titulars d'establiments que instal·len alarmes acústiques, hauran de posar en coneixement de la policia local el seu domicili i telèfon, perquè una vegada avisats del funcionament anòmal procedisquen immediatament a bloquejar-los.
  
Capítol tercer. Dels nivells de pressió sonora
  
Article 28
  
La determinació del nivell i pressió sonora s'exposarà en decibels ponderats conforme a l'escala de ponderació normalitzada A (dB(A)).
  
L'aparell mesurador haurà de complir les especificacions establides en les normes IEC-651 o IEC-804, segons es tracte de sonòmetres o sonòmetres integradors, respectivament.
  
No obstant això, i per als casos en què s'hagen d'efectuar mesuraments relacionats amb el trànsit terrestre o aeri, s'utilitzaran els criteris de ponderació i paràmetres de mesurament adequats, de conformitat amb la pràctica internacionals existent.
  
Article 29
  
El mesurament dels nivells de pressió sonora que estableix aquesta ordenança s'efectuaran atenent les normes següents:
  
1. El mesurament es durà a terme en el lloc en què el seu nivell siga més alt i, si cal, en el moment i situació en què les molèsties siguen més acusades.
  
2. Els propietaris, posseïdors, usuaris i encarregats dels elements generadors de soroll, hauran de facilitar als tècnics o agents municipals l'accés a les seues instal·lacions i disposaran el funcionament d'aquestes a diferents velocitats, càrregues o marxes, segons les indicacions dels actuants.
  
La negativa a l'acció inspectora es considerarà obstrucció a l'efecte del que s'estableix en els articles 41.5b i 41.5.c d'aquest ordenança i serà sancionada d'acord amb l'article 43, llevat que el fet siga constitutiu d'infracció penal, en què se sancionarà així.
  
3. En prevenció dels possibles errors de mesurament, s'adoptaran les precaucions següents:
  
a) Contra l'efecte de pantalla: l'observador se situarà el pla normal a l'eix del micròfon i tan separat com puga mentre siga compatible amb la lectura correcta de l'indicador del sonòmetre.
  
b) Contra la distorsió direccional: situat en estació l'aparell, es girarà a l'interior de l'angle sòlid determinat per un octant i es fixarà en la posició la lectura de la qual siga equidistant dels valors extrems obtinguts així.
  
c) Contra l'efecte del vent: quan s'estime que la velocitat del vent és superior a 1,6 metres per segon, s'utilitzarà una pantalla contra el vent. Per a velocitats superiors a 5 metres per segon, es desistirà del mesurament, llevat que s'utilitzen aparells especials o que s'apliquen les correccions necessàries.
  
d) Pel que fa a les condicions ambientals del lloc del mesurament, no se superaran els límits especificats pel fabricant de l'aparell de la mesura quant a temperatura, humitat, vibracions, camps electrostàtics i electromagnètics, etc.
  
4. Mesures del nivell de pressió sonora:
  
a) Denominarem nivell sonor interior al nivell de pressió sonora expressat en dB(A), mesurat en ambients interiors. Caldrà indicar si el mesurament s'ha realitzat amb les finestres obertes o tancades.
  
Denominarem nivell sonor transmés a l'interior de locals habitats al nivell de pressió sonora interior atribuïble a l'impacte d'una activitat (font sonora) en el local receptor.
  
b) Per a efectuar el mesurament del nivell sonor interior, el sonòmetre es col·locarà a una distància no inferior a 1 metre de les parets i a una alçada d'1,2 a 1,5 metres.
  
En el cas d'impossibilitat de complir els requisits anteriors, el mesurament es farà al centre de l'habitació i a 1,5 metres del sòl.
  
c) Quan es procedisca a esbrinar el nivell sonor transmés a l'interior per una font sonora, serà preceptiu iniciar el mesurament amb la determinació del nivell sonor ambiental o nivell de fons, és a dir, el nivell sonor interior existent quan la font sonora que s'ha d'investigar no es troba en funcionament. Aquests mesurament es realitzaran amb les finestres tancades.
  
Article 30
  
1. El nivell de soroll a l'interior d'habitatges transmés per l'impacte d'activitats externes, amb excepció del que s'origina pel trànsit i obres de caràcter diürn, no superarà el límit:
  
- Entres les 08.00 i les 22.00 hores: 40 dB(A).
  
- Entre les 22.00 i les 08.00 hores: 30 dB(A).
  
2. Si a l'efectuar el mesurament, amb les finestres tancades, el nivell de fons obtingut a l'interior de l'habitatge és superior als fixats anteriorment, el valor del nivell de soroll transmés no els superarà en 5 dB(A) en període diürn (08.00 a 22.00 h), sense que un període nocturn se supere en cap cas el límit de 30 dB(A) transmesos.
  
Capítol quart. De les pertorbacions per vibracions
  
Article 31
  
No es permetrà la instal·lació de màquines o elements auxiliars que originen a l'interior dels edificis nivells de vibracions superiors als límits indicats en l'article següent. La seua instal·lació s'efectuarà acoblant-hi els elements antivibratoris adequats, la idoneïtat dels quals haurà de justificar plenament en els projectes corresponents.
  
Article 32
  
De les tres magnituds que s'utilitzen per a mesurar vibracions (desplaçament, velocitat i acceleració), s'estableix com a unitat de mesura l'acceleració en metres per segon al quadrat (m/s²). S'adopten les corbes límits de vibració en acceleració de la norma ZTT 6020, que coincideixen amb l'apartat 1.38, «Intensitat de percepció de vibracions K», de l'annex I de la Norma Bàsica d'Edificació-Condicions Acústiques dels Edificis (NBE-CA-82), fixant per a zones residencials un límit de 0,2 K de dia i 1.15 K de nit, per a vibracions contínues.
  
- Valor (orientatiu)
  
Vibracions contínues Vobracions transitòries
  
Dia: 0,2 Dia: 4
  
Nit: 0,15 Nit: 0,15
  
Es consideraran vibracions transitòries aquelles el nombre d'impulsos de les quals és inferior a tres successos per dia.
  
Article 33
  
Es prohibeix el funcionament de màquines, instal·lacions o activitats que transmeten vibracions detectables directament, sense necessitat d'instruments de mesura.
  
Capítol cinqué. Infraccions i sancions
  
Secció 1. Principis aplicables
  
Article 34
  
L'incompliment del que es prescriu en aquesta ordenança determinarà la imposició de les sancions que s'estableixen en les seccions següents, d'acord amb els principis i la potestat sancionadora i de procediment sancionador establits per la Llei de 26 de novembre de 1992, de Règim Jurídic de les Administracions Públiques i del Procediment Administratiu Comú.
  
Article 35
  
1. No es podrà imposar cap sanció sinó en virtut d'un expedient instruït a l'efecte, d'acord amb el procediment legalment establit.
  
2. Per a la imposició de sancions per faltes lleus, no serà preceptiva la instrucció prèvia de l'expedient a què es refereix l'apartat anterior, sense perjudici de tràmit d'audiència a l'interessat, que s'haurà d'evacuar en tot cas.
  
3. Amb independència del que s'estableix en els apartats anteriors i per consideració a la gravetat del perjudici causat, al nivell de soroll transmés o a la intencionalitat de l'infractor, i en els casos de molèsties manifestes als veïns, els agents actuants podran ordenar després del requeriment previ la suspensió immediata del funcionament de la font pertorbadora, fins que siguen corregides les deficiències existents.
  
Aquesta mesura cautelar no tindrà el caràcter de sanció. L'incompliment del requeriment de suspensió donarà lloc a l'alçament de l'acta corresponent, amb notificació a l'interessat a l'efecte d'audiència prèvia i amb trasllat de l'acta a l'Alcaldia Presidència o, si escau, al regidor delegat, perquè resolga la suspensió cautelar i, si escau, la clausura o precintament, sense perjudici de les resta de mesures que en dret siguen procedents.
  
Article 36
  
1. Persones responsables
  
a) de les infraccions a les normes d'aquesta ordenança, comeses en ocasió de l'exercici d'activitats subjectes a concessió, autorització o llicència administratives, el seu titular.
  
b) De les comeses amb motiu de la utilització de vehicles, el seu propietari o, si escau, el conductor.
  
c) De les infraccions, el causant de la pertorbació o qui subsidiàriament resulte responsable segons les normes específiques.
  
2. La responsabilitat administrativa ho serà sense perjudici de la responsabilitat penal i civil en què es poguera incórrer. En els supòsits en què s'aprecie un fet que poguera ser constitutiu de delicte o falta, es posarà en coneixement de l'òrgan judicial competent, i mentre l'autoritat judicial estiga en coneixement de l'assumpte se suspendrà el procediment administratiu sancionador.
  
Secció 2. Vehicles
  
Article 37
  
1. La infracció de les normes establides en la secció tercera del capítol segon d'aquesta ordenança, «Vehicles», serà sancionada amb una multa de fins al màxim previst en la legislació de règim local o de trànsit i circulació de vehicles de motor i seguretat viària.
  
2. Per a graduar la quantia de la multa es valoraran les circumstàncies següents:
  
a) La natura de la infracció.
  
b) La gravetat del dany o trastorn produït.
  
c) El grau d'intencionalitat.
  
d) La reincidència.
  
3. Serà considerat reincident l'infractor que haguera sigut sancionat anteriorment una o més vegades, per un mateix concepte dels previstos en aquesta ordenança en els 12 mesos precedents.
  
Article 38
  
Si la infracció es fonamenta en l'article 13, la sanció serà imposada en la quantia màxima, i es declararà, amb caràcter preventiu, en la resolució que instrueix l'expedient sancionador, la prohibició de circular el vehicle fins que s'efectue la revisió per la policia municipal. Si els agents de l'autoritat observen la circulació del vehicle, l'immobilitzaran i el retiraran als depòsits municipals, i se citarà seguidament al titular per a la pràctica del mesurament sonor; si no es corregeixen les deficiències, es comunicarà el fet a la Prefectura de Trànsit per si el fet suposa la retirada definitiva de la circulació.
  
Secció 3. Altres comportaments i activitats
  
Article 39
  
L'incompliment de les prescripcions d'aquesta ordenança referents a comportament i activitats en general que no necessiten per a desenvolupar-les cap autorització administrativa prèvia, serà sancionat amb multa, conforme a l'escala establida en la legislació de règim local, atenent les circumstàncies previstes en l'article 36.
  
Secció 4. Activitats sotmeses a llicència o autorització
  
Article 40
  
Les infraccions als preceptes establits en aquesta ordenança, en relació amb les activitats qualificades i les que necessiten autorització administrativa prèvia o llicència per al funcionament, es classifiquen en molt greus, greus i lleus, de conformitat amb la Llei 2/1991, de la Generalitat Valenciana, de 18 de febrer, d'Espectacles, Establiments Públics i Activitats Recreatives, i la normativa estatal sobre activitats classificades i protecció de la seguretat ciutadana.
  
Article 41
  
Es consideren infraccions molt greus:
  
1. La dedicació de locals, recintes o instal·lacions eventuals a la realització d'espectacles públics o activitats recreatives sense tenir llicència municipal o autorització administrativa quan aquesta siga exigible.
  
2. Negar l'accés al local o recinte, durant la realització d'un espectacle, als agents de l'autoritat que es troben en l'exercici de les seus funcions.
  
3. La reincidència. Serà considerat reincident l'infractor que haguera sigut sancionat anteriorment per infracció greu, una o més vegades, per un mateix concepte, en els 12 mesos precedents.
  
4. La realització d'espectacles o activitats recreatives prohibides o suspeses per l'autoritat competent.
  
Article 42
  
Es consideren infraccions greus:
  
1. Desenvolupar l'activitat sense subjecció a les normes proposades en el projecte presentat per a obtenir la llicència, o sense conservar els condicionaments que es van imposar a l'atorgar-la, sempre que en els dos casos s'alteren les circumstàncies que precisament van permetre atorgar la llicència, especialment pel que fa a la transmissió de sorolls i vibracions.
  
2. La realització de treballs en la via pública, la manifestació pirotècnica i, en general, el desenvolupament d'activitats pertorbadores sense la preceptiva autorització o llicència.
  
3. La no-execució, en el termini fixat, de les mesures correctores que van ser necessàries per al cessament de la pertorbació, quan l'adopció d'aquestes haguera estat requerida per l'autoritat municipal.
  
4. La posada en funcionament d'aparells o instal·lacions el precintat, clausura o limitació de temps dels quals haguera sigut ordenat per l'autoritat competent.
  
5. L'obstrucció o resistència a l'actuació inspectora de l'administració que tendisca a dilatar-la, entorpir-la o impedir-la. En particular, constituirà obstrucció o resistència:
  
a) La negativa a facilitar dades, justificants i antecedents de l'activitat o dels elements de la instal·lació.
  
b) La negativa al reconeixement de locals, màquines, instal·lacions o altres elements causants de la pertorbació.
  
c) negar injustificadament l'entrada dels agents o inspectors al lloc on es produïsca el fet pertorbador, o la permanència en aquests, llevat que el lloc siga l'habitatge.
  
d) Les coaccions o la falta de la deguda consideració als agents o inspectors municipals, llevat que el fet constituïsca infracció penal o siga susceptible de ser sancionat per aquesta jurisdicció.
  
6. La reiteració en la comissió d'infraccions lleus.
  
Article 43
  
Es consideren infraccions lleus les accions o omissions realitzades amb inobservança o vulneració de les prescripcions establides en aquesta ordenança, no tipificades com a infracció greu o molt greu.
  
Article 44
  
Les infraccions a què es refereixen els articles anteriors seran sancionades per l'alcalde conforme s'estableix en els apartats:
  
I. Activitats qualificades
  
1. Les infraccions lleus, amb multa de fins a 30.000 pessetes.
  
2. Les infraccions greus, segons els casos, mitjançant:
  
a) Multa de 30.001 fins a 250.000 pessetes.
  
b) Retirada temporal de la llicència o autorització, per termini no superior a sis mesos.
  
c) Suspensió de l'activitat exercida sense llicència o autorització.
  
3. Les infraccions molt greus, segons els casos, mitjançant:
  
a) Multa de 250.001 a 500.000 pessetes.
  
b) Retirada temporal de la llicència o autorització, per termini de sis mesos a un any.
  
c) Retirada definitiva de la llicència, amb clausura de l'activitat, després d'imposades tres multes consecutives per reiteració en faltes greus o molt greus.
  
De conformitat amb el que es disposa en la Llei 3/1989, de la Generalitat Valenciana, de 2 de maig, d'Activitats Qualificades, l'alcalde podrà proposar als òrgans competents de la Generalitat Valenciana la imposició de sancions en quantia superior.
  
A fi d'evitar la doble imposició de sancions pels mateixos fets, l'autoritat municipal donarà compte al conseller competent de la incoació i resolució d'expedients sancionadors.
  
II. Activitats no qualificades
  
1. Les infraccions greus, segons els casos, mitjançant:
  
a) Multa de fins al màxim previst en la legislació de règim local.
  
b) Retirada temporal de la llicència o autorització per un termini no superior a sis mesos.
  
c) Suspensió de l'activitat exercida sense llicència o autorització.
  
2. Les infraccions molt greus, segons els casos , mitjançant:
  
a) Retirada temporal de la llicència o autorització per un termini no superior de sis mesos a un any.
  
b) Retirada temporal de la llicència o autorització amb clàusura de l'activitat després d'imposades tres multes consecutives per reiteració en les infraccions.
  
Article 45
  
En la imposició de les sancions es tindran en compte la natura de la infracció, els danys o perjudicis ocasionats i la intencionalitat de l'infractor.
  
DISPOSICIONS ADDICIONALS
  
Primera
  
El que es preceptua en aquesta ordenança no serà d'aplicació a les activitats organitzades que es desenvolupen en ocasió de les festes populars i tradicionals de la ciutat, que es regiran per normes específiques.
  
Segona
  
L'horari dels establiments públics serà el que determine en exercici de les seues competències el departament competent de la Generalitat Valenciana, sense perjudici de l'execució que correspon a l'Ajuntament.
  
DISPOSICIONS TRANSITÒRIES
  
Primera
  
Els titulars d'establiments que tinguen instal·lada alarma amb dispositius acústics, disposaran d'un termini de tres mesos, a partir de l'entrada en vigor de la present ordenança, per al compliment de l'obligació establida en l'article 27.
  
Segona
  
Des de l'entrada en vigor de l'ordenança, els titulars d'establiments que desenvolupen la seua activitat en període nocturn de 22.00 a 08.00 hores, hauran d'ajustar, en el termini de dos mesos, el funcionament de les seus instal·lacions als nivells sonors establits en el capítol III, sol·licitant a l'efecte a l'Ajuntament que efectue l'oportuna visita de comprovació.
  
DISPOSICIÓ FINAL
  
La present ordenança entrarà en vigor transcorregut el termini de 15 dies hàbils des de la recepció a què es refereix l'article 65.2 en relació amb el 70.2 de la Llei 7/1985, Reguladora de les Bases de Règim Local, una vegada s'haja publicat completament el seu text en el Butlletí Oficial de la Província.
  
Cosa que es fa pública perquè en el termini de 30 dies, comptats a partir de l'endemà de la publicació del present anunci, d'acord amb el que es disposa en l'article 49.b de la Llei 7/1985, de 2 d'abril, Reguladora de les Bases de Règim Local, puguen presentar totes les reclamacions i suggeriments que estimen convenients.